erasmus+ izmenjava

**Datum**: 8. 3. 2020–29. 7. 2020

**Država:** Nemčija

**Mesto:** Düsseldorf

**Fakulteta**: University for Applied Sciences Düsseldorf (Hochschule Düsseldorf)

# Zadovoljna/nezadovoljna?

Moje poročilo o izmenjavi je sigurno drugačno kot poročila izpred prejšnjih let, saj sem bila na izmenjavi prav v času pandemije covid-19 in sem bila večino izmenjave v karanteni. To pa ne pomeni, da z izmenjavo nisem bila zadovoljna. Odpadlo je veliko obštudijskih dejavnosti, vendar nam to ni preprečilo, da se ne bi imeli fletno.

# Kakovost študija?

Zaradi spletnih predavanj so morali profesorji prilagoditi način učenja in predmete. Ta univerza je usmerjena predvsem v praktično izobraževanje, to pa prek spleta ni mogoče. Mislim, da so bili predmeti zelo poenostavljeni, kar najbrž v normalnih okoliščinah ne bi bili. Študij se mi je vseeno zdel zelo kakovosten, veliko novega sem se naučila, veliko tudi ponovila, saj učijo podobno teorijo kot v Sloveniji. Izpiti in projekti so bili zelo preprosti in lahki, bolj naporno je sprotno delo, vendar vseeno ne pretežko. Predavanja smo imeli skupaj z rednimi nemškimi študenti, tako da nismo bili razdeljeni na nemške in Erasmus študente.

# Jezik?

Predavanja so bila v angleščini, nekatera tudi v nemščini (po lastni izbiri). Projekte, naloge in ostale obveznosti pa smo lahko oddali v nemškem ali angleškem jeziku.

# Profesorji?

Profesorji so super! Zabavni, komunikativni, zelo dostopni, zelo se trudijo, da bi študentje sodelovali pri predavanjih. Predvsem sem opazila, da zelo cenijo mnenje in komentarje študentov. Večina profesorjev je iz Nemčije, je pa tudi nekaj mednarodnih. Najbolj bi pohvalila finsko profesorico Anne Kupilo. Za poučevanje svojega predmeta je izbrala popolnoma drugačno metodo, ni bilo navadno teoretično predavanje, ampak nam je na osnovi projektov, nalog in ostalih obveznosti predstavila toerijo. Tak način mi je bolj všeč in lažje dojamem bistvo predmeta.

# Univerza?

Celotna univerza je na enem mestu, v kampusu. Vsaka fakulteta ima svojo zgradbo – vseh fakultet je 7. Poleg fakultet ima kampus še menzo, knjižnico in fotokopirnico. Na žalost ne vem, kako študij na kampusu zares izgleda, ker sem bila tam samo dvakrat, preden so ga zaprli. Univerza je zelo velika, sprejme veliko tujih študentov.

# Stroški?

|  |  |
| --- | --- |
| Najemnina v študentskem domu | 330 e na mesec |
| Najemnina v zasebnih stanovanjih | 600 e + na mesec |
| Stroški za hrano | 150 e na mesec |
| Šolnina (vsebuje zavarovanje in karto za ves javni prevoz znotraj regije Severno Porenje-Vestfalija) |  315 e za 1 semester |
| Vstopnine za študente  | 6-10 e |

# Druženje?

Spoznala sem veliko študentov, ki so bili na izmenjavi iz drugih držav. Z nemškimi študenti se nisem veliko družila, saj nisem imela možnosti. Veliko pa smo se družili s študenti, ki so živeli v mojem študentskem domu, tako da se splača iti v študentski dom in ne najeti zasebnega stanovanja – če ne zaradi drugega pa zaradi stroškov.

# Mesto?

Mesto je zelo lepo. Ima veliko zelenih parkov, jezer in rek. Nedaleč stran je čisto jezero, v katerem se je možno tudi kopati. Najbolj mi je bil všeč javni prevoz. Na voljo je veliko možnosti: avtobus, vlak, tramvaj, podzemna, mestna kolesa (za študente zastonj). Center mesta je čudovit. Leži ob reki Ren. Ljudje se tam radi zbirajo zvečer. Tudi barov, klubov in lokalov ne manjka. Predvsem pa so v Düsseldorfu čudovite cerkve. Okrog Düsseldorfa je še veliko drugih turističnih mest, do katerih je prevoz s študentsko karto zastonj (Köln, Münster, Bonn, Neuss, Essen, Duisburg …)

**Nasveti?**

- Obiskovanje nemškega tečaja, ki ga ponuja univerza.

- Čim prej oddati vlogo za študenstki dom – res se splača dobiti prosto mesto!

- Vzemi s seboj tekaške superge: je ogromno naravnih površih za tek.

- Čim več izletov v druga mesta!

- Izkoristi izmenjavo tudi za obštudijske dejavnosti (potovanja, druženje z drugimi študenti, vključevanje v prostovoljne organizacije, v športne/umetniške/glasbene skupine).

- Ne iti na izmenjavo v času koronavirusa. ☺

Lucia Bečan, 2. letnik